runetrust/blame-folketinget-dk huggingface dataset:
Torsten Schack Pedersen (V), 2009-05-26:
Jeg ved jo godt, at vi ikke kan få en fuldstændig klar skattepolitik fra Socialdemokratiet og SF's side, idet den ikke tåler dagens lys, men jeg vil gerne stille mit spørgsmål, som jeg også prøvede det under førstebehandlingen uden at få noget svar på det.
Nick Hækkerup (S), 2010-06-10:
Oven i det, nærmest som for at føje spot til skade, er der væksstop i kommunerne, en nulvækst, som betyder flere lukkedage, kortere åbningstid i daginstitutionerne, færre undervisningstimer i folkeskolerne og forringet ældreomsorg på trods af løfter om det modsatte.
Jesper Petersen (S), 2019-04-23:
Men vi synes, at processen er lidt besynderlig, fordi det jo faktisk var aftalt i forbindelse med indgåelse af aftale om tørkepakken, at der skulle nedsættes en ekspertgruppe, og at man skulle undersøge både det her forslag, men også andre med relation til det økonomiske fundament, de økonomiske forhold under landbruget.
Karsten Lauritzen (V), 2020-10-22:
Som sagt støtter vi lovforslaget, men vi ønsker i hvert fald at være ærlige om, at vi så stemmer for et lovforslag, hvor Folketinget sætter gang i en kommissionsundersøgelse, og hvor det folketingsudvalg, det ender hos – Udvalget vedrørende Efterretningstjenesterne og Tilsynet med Efterretningstjenesterne – ikke nødvendigvis kan få lov til at se rapporten, altså undersøgelseskommissionsrapporten.
Bjørn Brandenborg (S), 2022-02-11:
Er det ikke lidt bemærkelsesværdigt, at Venstre og Konservative – som i hvert fald i alle andre debatter, der har været i den her Folketingssal, og som har handlet om det her emne, altid har afvist overhovedet at diskutere, om man skulle melde sig ud af konventionerne – nu stemmer for en undersøgelse, hvor man skal undersøge, om man netop kan træde ud af konventionerne?
Bertel Haarder (V), 2005-10-12:
Der vil jeg godt sige, at så længe jeg er undervisningsminister, så vil det være sådan i princippet for alle områder på Undervisningsministeriets område. I øvrigt har vi et fremragende evalueringsinstitut, som hedder EVA, og som jo netop er til for bestandig at vurdere, om man kan få mere for pengene i anden anvendelse.
Per Clausen (EL), 2011-11-29:
Det er klart, at hvis man vil have ophævet en sådan aftale og fremadrettet have det pristalsreguleret, kan det måske være vanskeligt at afvise det i det danske Folketing, eftersom det har været et ønske fra Færøernes side, men jeg vil også sige, at enhver tanke om, at det skulle være muligt at pristalsregulere tilbage til 2002 og på den måde få et relativt stort beløb udbetalt til nogle formål, som man så på Færøerne bliver fri for selv at prioritere i forhold til, ser vi i udgangspunktet meget negativt på.
René Skau Björnsson (S), 2010-04-21:
Men det er der, hvor jeg gerne vil have, at der også bliver et redskab for boligforeningerne til at sige: Der er nogle, der ikke egner sig til at bo alment, der er nogle, der ikke kan opfylde de regler, og som år efter år kan smadre og ødelægge i naboboligforeningen og i den boligforening, de bor i nu.
Klaus Kjær (DF), 2001-01-12:
Det gælder for opnåelse af lavere registreringsafgift ved køb af motorcykel, der skal anvendes til erhvervsmæssig brug, at der kan fratrækkes moms ved anskaffelsen eller over driften, og at der kan foretages afskrivninger på en motorcykel, der bruges erhvervsmæssigt.
Kristian Thulesen Dahl (DF), 2002-12-03:
Vi synes jo, som det også fremgår af betænkningen, at det ville være rigtigt at gennemføre det, der ligger i ændringsforslagene også i forhold til afgiftsfritagelsen, og vi føler også, at det vil følge af den naturlige revision, at vi nu har nået det tidspunkt, hvor man kunne gøre det.
Karsten Lauritzen (V), 2015-04-21:
Regeringen lægger så et aktstykke herned, hvor vi vælger at sige, at vi gerne vil give flere penge, og så bliver man sure over det i regeringen, altså at vi vælger ikke bare at sige ja og amen og stemme for, men fremfører vores politik, som er, at vi skal samle hele og ikke dele af regningen op.
Meta Fuglsang (SF), 2011-02-22:
Det er den indsats, som er krævet af oppositionen, og jeg kan høre, også i dag, at når vi diskuterer det – selv om det, vi diskuterer, egentlig er en orientering om, hvad der er foregået – får vi igen diskussionen om, hvordan man skal profilere sig, i stedet for at få diskussionen om, hvad det så er, vi har gjort, hvad det er, vi har bidraget med hver især for at få den indsats til at virke, og hvor det er, vi kan blive enige om at gøre mere.
Eva Flyvholm (EL), 2016-11-16:
Jeg kunne i den her sammenhæng godt tænke mig spørge ministeren: Har man overhovedet lyttet til de mange organisationer, der har været ude at sige, at det her kommer til at give problemer på vores arbejdsmarked, og at det kommer til at give et mere ufleksibelt uddannelsessystem, at de her uddannelseskombinationer ikke vil kunne bruges fremover?
Jacob Jensen (V), 2008-04-23:
Det er rigtigt, som hr. Frank Aaen sagde, og det nævnte jeg også selv i mit indlæg, at der er nogle af de her pensionskasser, ATP eksempelvis, som er lovpligtige, men også ATP har jo netop frivilligt indgået FN's charter, som går ind på nogle af de her område og beskriver, hvordan man skal investere midlerne.
Alex Vanopslagh (LA), 2022-04-05:
Det sidste spørgsmål lyder egentlig ganske enkelt: Kan vi forvente flere skatte- og afgiftsstigninger, der øger uligheden og gør alle danskere fattigere, eller vil man skifte spor hos Socialdemokratiet og begynde at sænke skatterne til glæde og gavn for alle danskere?
Lars Løkke Rasmussen (V), 2002-01-23:
Det er hele grundforudsætningen i sygehuslovgivningen, har været det hele tiden og er det også fortsat under den nye regering, og jeg kan egentlig heller ikke forestille mig, at der findes kræfter her i Folketingssalen, der går og spekulerer i, at man skulle lave om på dét: den frie, den lige, den vederlagsfrie adgang til sygehusbehandling.
René Christensen (DF), 2009-01-23:
Et lyder således: » … finder, at en beløbsgrænse på op til 5.000 kr.« - nu godt nok 7.500 kr. - »pr. skadegørende handling kan have vidtgående økonomiske følger for de svagest stillede familier, hvilket ikke stemmer med kommissionens bemærkninger om, at ordningen ikke bør medføre økonomisk uoverskuelige konsekvenser for de pågældende familier.«
Line Barfod (EL), 2005-05-03:
Og umiddelbart når man læser lovforslaget, ser man, at det i virkeligheden er op til regeringen, hvilke ministre der kan udstede bekendtgørelser, som betyder, at nogle kan blive pålagt straf, så længe det bare er nogle, der i et eller andet omfang har noget med børn at gøre.
Lars Barfoed (KF), 2008-04-14:
Det skal jeg ikke komme nærmere ind på her, men bare sige, at det for Det Konservative Folkeparti selvfølgelig er afgørende, at vi er opmærksomme på, også når lovforslaget er vedtaget og skal føres ud i livet, at de lettelser, som vi taler om her, ikke bare må være lettelser, der kommer skatteadministrationen til gavn, men skal være lettelser, der også kommer borgerne og virksomhederne til gavn.
Bertel Haarder (V), 2011-01-14:
Det må tages med i betragtning, at regeringen – dels i regeringsgrundlaget fra februar 2010, dels i finanslovaftalen for 2011 – har meldt ud, at den kommunale medfinansiering af sundhedsvæsenet skal ændres, sådan at kommunernes aktivitetsbestemte medfinansiering øges, mens det indbyggertalsbestemte grundbidrag fra kommunerne til sundhedsvæsenet afskaffes.
Rasmus Nordqvist (ALT), 2017-04-20:
Jeg kunne bare godt tænke mig en præcisering af, hvorfor vi egentlig skal være færdige med den her aftale inden den 1. maj 2017, da det jo handler om, at der faktisk bliver en ny Europol-forordning, der vil skulle forhandles parallelt eller sammen med andre aftaler på en hel anden måde end den, det har været muligt for ministeren at gøre det på her, hvor det er under den gamle forordning, man har forhandlet.
Svend Erik Hovmand (V), 2003-04-30:
Foreningen af Registrerede Revisorer har beregnet revisorernes fordel til 17,5 mio. kr. årlig, og jeg skal ikke lægge skjul på, at jeg allerede før henvendelsen fra revisorerne har været meget optaget af den her sag og bedt Told og Skat udvikle et system, idet fordelene jo langt overstiger omkostningerne. Det forventes, at et gebyr vil beløbe sig til mellem 200 kr. og 400 kr. pr. rekvisition, men jeg må gøre opmærksom på, at der er tale om udlevering af fortrolige oplysninger til tredjemand.
Jann Sjursen (KRF), 2000-05-17:
Og dér må man sige, at eurolandene jo i dag rent faktisk har en noget forskellig økonomisk udvikling, at konvergensen er til at overse i dag, selv om den bestemt er blevet bedre, og at budgetdisciplinen i de forskellige lande heller ikke altid er, som det måtte være ønskeligt.
Ester Larsen (V), 2001-01-23:
Der foreligger som sagt en MTV-rapport, som viser, at ved, at man her og nu går i gang med en screening, en udredning startende af praktiserende læger fulgt op af en skanning og en intensiv opfølgning af speciallæger, kan man indkredse bl.a. de 50 pct., der har Alzheimer, og som kan have fordel af en medicinsk behandling.
Mette Bock (LA), 2012-04-13:
Det er jo mit indtryk, at Det Radikale Venstre også i den grad værner om den private ejendomsret, og jeg vil høre, om ordføreren kan give os et lille indblik i, hvilke overvejelser Det Radikale Venstre har gjort sig, i forlængelse af at det allerede nu er blevet adviseret, at der vil blive anlagt retssager ved domstolene om den her lovgivning.
Lars Løkke Rasmussen (V), 2002-05-03:
Derfor er den model, der her er lagt op til, en model, der værner om disse principper og i virkeligheden jo bidrager til at udbrede dem, også til andre lande, for det betyder jo, at oparbejdede præparater, der bliver i overskud, når man har fraktioneret, vil komme mennesker til glæde i andre lande, som altså kan glæde sig over at blive forsynet med et blodpræparat, som hidrører fra en ubetalt, frivillig donor og ikke fra en, der har modtaget penge for det.
John Dyrby Paulsen (S), 2011-11-10:
Jeg forstår godt, at finansministeren har lidt af en opgave, når han til det første møde med Venstre får at vide, at Venstre stort set ikke vil stemme for finanslovforslaget – en tradition, vi har haft herinde, der har været god og rigtig, nemlig at man som ansvarligt parti, hvis der er et flertal for det finanslovforslag, der ligger, stemmer for.
Gitte Lillelund Bech (V), 2009-05-28:
Nu har jeg jo en formodning om, at Socialdemokraternes skatteordfører, hr. Nick Hækkerup, er en smule bedre inde i skattepolitikken end den politiske ordfører, så derfor vil jeg bare spørge: Kan hr. Nick Hækkerup løfte sløret for, hvad det er, der ikke skal røres i det kommende socialdemokratiske-socialistiske udspil?
Vivi Kier (KF), 2011-03-18:
Regeringen har tilbage i 2008 som følge af en aftale, regeringen indgik med daværende Ny Alliance, givet afviste asylansøgere, familier med børn, mulighed for at indkvartere sig i en særlig bolig uden for centrene, hvis de fortsat opholder sig i Danmark, 3 år efter at de har fået endeligt afslag på asyl.
Peder Hvelplund (EL), 2022-05-23:
Altså, er det den type aktioner, som Socialdemokraterne mener vi skal støtte, eller er Socialdemokraterne villige til at nedlægge veto, hvis det f.eks. viser sig, at der er en aktion, som handler om at sikre adgang til gaslagre, som vi faktisk godt ved skal blive i jorden?
Christian H. Hansen (DF), 2004-11-19:
Det vil sige, at når vi så kommer over til den årlige kop kaffe – vi kan selvfølgelig gøre det ved juletid, for så er der sådan en hyggelig stemning i forvejen – får vi at vide, hvad det er for nogle direktiver, der er blevet behandlet af ministeren og embedsmændene, og så kan vi gå hjem igen, og så har vi ingen indflydelse på dem.
Søren Søndergaard (EL), 2017-01-26:
Så må jeg ikke foreslå udenrigsministeren, at udenrigsministeren tager initiativ til, at vi tager en tur til de befriede områder i Syrien og ser på, hvordan f.eks. Syriens Demokratiske Styrker, SDF, kæmper mod Islamisk Stat, og på, under hvilke forhold de kæmper, med hvilket udstyr, og hvad de har af personligt sikkerhedsudstyr?
Betina Kastbjerg (DD), 2025-03-11:
Jeg må jo medgive min kollega hr. Carl Andersen hernede, at da vi var til forhandlinger hos kirkeministeren, havde jeg på skrift et ønske, som vi gerne ville have inkluderet i den kommende lov om trossamfund, og nu læser jeg lige op: Vi ser gerne, at det klart fremgår, at det maksimale kontantbeløb, som trossamfund lovligt kan modtage, er 15.000 kr., svarende til grænsen for, hvad erhvervsdrivende fra den 1. marts 2024 lovligt må modtage kontant.
Nick Hækkerup (S), 2013-03-20:
Det er jo rigtigt, som der ligger i spørgerens spørgsmål, og som spørgeren også korrekt anfører, at den statistik jo ikke går specifikt på tolkene, men på de regeringsansatte i det hele taget, herunder jo også en række af de andre funktioner, som de ansatte har for at sikre, at samfundet fungerer.
Karina Lorentzen Dehnhardt (SF), 2023-01-11:
Jeg er med på, at man ikke kan udtale sig om den konkrete sag, og det har jeg heller ikke en forventning om man kan, men de her kvinder, som har afgivet forklaring til en forhørsleder i Kirkeministeriet, som altså er under ministerens ressort, kan ikke få oplyst sagens udfald, og derfor ved de sådan set heller ikke, om deres klage har været berettiget, om man har troet på dem, om de har talt sandt, og de har sådan set også fået at vide, at de ikke engang kan få indsigt i det, de selv har sagt og afgivet af forklaring til den pågældende rapport.
Poul Andersen (S), 2004-04-23:
For så vidt angår forslaget om udsættelse i 2-3 år, finder Socialdemokratiet det vigtigt, at der ikke finder en sådan udskydelse sted, men at der i stedet tilstræbes en hurtig afklaring, således at denne kan indgå i det videre arbejde i forbindelse med den allerede besluttede udbygning af Motorring 3.
Ole Sohn (SF), 2006-04-20:
Det svarer jo lidt til den situation, vi har i fødevarekontrollen, hvor man uden videre har overladt kontrollen til virksomhederne selv, så det i virkeligheden er det sådan, at virksomhederne, som producerer fordærvet og usælgeligt kød, selv skal meddele Fødevarestyrelsen, at de har noget gammelt kød.
Kristian Thulesen Dahl (DF), 1999-12-08:
Hvis justitsministeren fastholder, at man kan tilbagekalde det, jamen så vil man sandsynligvis også kunne tilbagekalde det i en lang række andre situationer, hvor en person efter de almindelige regler for, at Folketinget giver indfødsret, ikke ville kunne have fået det. Det er derfor, vi synes, det er lidt interessant at bore i det her, og vi vil gerne have justitsministeren til også at svare på lige præcis den her del af spørgsmålet.
Per Clausen (EL), 2011-02-22:
Pointen er selvfølgelig, at selv om man godt kan have det synspunkt, at det her er en problemstilling og en udfordring, som ikke rammer så mange mennesker, og at man derfor måske kan tage det forholdsvis roligt, er kendsgerningen jo, at for de mennesker, der bor i de her huller – altså, jeg ser bort fra, hvad der sker, når jeg selv, hver gang jeg kører syd for Aalborg med toget, kommer ud i et af de mobilhuller, for det burde virke beroligende på mig, at folk ikke kan komme i kontakt med mig, og det burde i hvert fald også virke beroligende på mine omgivelser, at jeg ikke kan komme i kontakt med dem, så det er ikke så galt – altså de mennesker, der faktisk bor og opholder sig regelmæssigt i de her områder, er det jo et problem.
Jørn Jespersen (SF), 2002-11-05:
Endelig til hr. Jens Kirk om kompensationen: Nej, kompensationen skal ikke stå i forhold til de udgifter, man har påtaget sig, for mennesker, der har spekuleret helt vildt og investeret fuldstændig håbløst, skal selvfølgelig ikke have en offentlig kompensation.
Kim Aas (S), 2024-05-02:
Disse instanser er i øjeblikket påvirket af geopolitiske og sikkerhedsmæssige spændinger, særlig som følge af krigen mellem Ukraine og Rusland, og som følge af at Rusland blokerer for konsensusbaseret eksportkontrol af visse produkter, f.eks. mikrochips og kvantecomputere.
Lene Espersen (KF), 2006-05-16:
Om den slags ting kan man sige, at uanset hvor meget lovgivning vi laver, både når det gælder vold, overfald, drab, så er noget af det allerallervigtigste, som den her sag forhåbentlig vil afstedkomme, en langt mere offensiv offentlig debat om, at det er fuldstændig uacceptabelt, at nogen mennesker overhovedet forsøger at blande sig i, hvem man ønsker at gifte sig med, herunder også vil gå over til trusler og andet for at forhindre, at man vælger efter hjertet frem for at vælge efter, hvem familien mener er den rigtige.
Frank Dahlgaard (KRF), 2001-10-24:
Så viser det sig, at det er myndighederne, som ikke kender til reglerne: skatteregler, pensionsregler, uddannelsesregler - alle de regler, som er et problem, når man er f.eks. nordmand og bor i Danmark eller svensker og bor i Danmark eller omvendt eller finne og bor i Sverige og har brug for at vide, hvordan reglerne er.
Jeppe Kofod (S), 2003-01-29:
Det synes jeg er utrolig vigtigt at få slået fast i dag, at det er det, statsministeren går ind for, for jeg tror, at vi er mange, det er vi i hvert fald i Socialdemokratiet, der er stærkt optaget af at vinde freden i stedet for kun at se på, hvordan krigen skal startes.
Holger K. Nielsen (SF), 1997-12-10:
Der går forhåbentlig en proces i gang på topmødet, som fortsætter ind i næste år, og det er en proces, som vi støtter, og som vi ved at regeringen støtter - fint nok - men i dag er der ingen, der ved, hvordan denne proces ender, og der er ingen, der ved, under hvilke traktatmæssige forudsætninger disse nye lande forhåbentlig til sin tid bliver optaget i EU.
Steen Gade (SF), 2005-05-04:
Derfor vil jeg opfordre statsministeren til på EU-topmødet at få rejst en diskussion om at få en dato, hvor eksportstøtten og krydssubsidieringen ophører, sådan at ulandene kan få et klart svar fra EU om, hvornår man vil afskaffe disse uretfærdigheder.
Jan Trøjborg (S), 1999-01-14:
Til det vil jeg kun svare, at det er således, at vi naturligvis vil lægge vægt på, at en række universiteter gennem en udviklingskontrakt har formået at synliggøre universitetets mål og også har synliggjort for offentligheden, at man meget gerne vil måle de resultater, man opnår undervejs.
Per Clausen (EL), 2009-05-26:
Derfor havde vi også en interessant debat om det under førstebehandlingen, hvor det vel var karakteristisk, at stort set alle de partier, der går ind for det her lovforslag, alligevel havde en række bekymringer, og det bedste, de kunne svinge sig op til, var, at det her var det bedste, medieforligspartierne kunne blive enige om.
Lisbeth Bech-Nielsen (SF), 2023-12-21:
Tak, og var det også rigtigt forstået, at nu, hvor der jo desværre ikke kan sættes en masse, hvad skal man sige, saglige børneinitiativer i gang, fordi vi er henne så sent på året, så kan man faktisk stadig væk nå at bruge de her penge, f.eks. på en check til de allermest udsatte børnefamilier i det her land?
Knud Erik Kirkegaard (KF), 1998-11-17:
, hvis der ikke er mindretalsrettigheder, og demokrati kan selvfølgelig aldrig bruges til at undertrykke enkeltpersoner. I modsætning til hr. Ole Vagn Christensen har jeg meget, meget stor tillid til det danske fagretlige system, så stor tillid til det, at jeg er fuldstændig overbevist om, at man sagtens kan få det danske fagretlige system til at fungere uden eksklusivaftaler. Jeg kan slet ikke forstå, at hr. Ole Vagn Christensen har så lidt tillid til sine meningsfæller i dansk fagbevægelse, den mangel på tillid deler jeg i hvert fald ikke.
Peter Skaarup (DF), 2016-06-01:
Den andel del af det er så, hvad der rent faktisk kommer til at ske, og der synes jeg måske at fru Pia Olsen Dyhr går en meget spændende tid i møde, hvis det er sådan, at man kunne forestille sig der skulle nås enighed mellem på den ene side Socialdemokraterne, som har støttet – det synes jeg er godt – mange af stramningerne, og på den anden side SF, som jo vil rulle introduktionsydelsesstramningen tilbage, vil rulle familiesammenføringsstramningen tilbage og vil rulle en række af de andre stramninger tilbage.
Mohammad Rona (M), 2023-11-23:
Jeg er absolut ikke imod, og det er vi heller ikke i Moderaterne, at danskerne får billig strøm, på nogen som helst måde, og det synes jeg heller ikke jeg på nogen måde sagde, hverken i min ordførertale eller i svaret på nogle af spørgsmålene fra fru Pernille Vermund.
Torsten Gejl (ALT), 2019-02-05:
Vi ser desværre ofte det modsatte, f.eks. med kontanthjælpsloftet, hvor man forsøger at tvinge mennesker ud på arbejdsmarkedet, selv om de ikke engang er jobklare, ved at sætte dem ned i kontanthjælp, ved at tage deres hjælp fra dem, f.eks. deres boligydelse, og det synes vi er den forkerte måde at gøre det på.
Pia Christmas-Møller (KF), 1999-11-03:
Jeg kan jo ikke rigtig have, at hr. Keld Albrechtsen går rundt og er ked af ikke at være blevet nævnt i rette selskabs sammenhæng, og derfor vil jeg da nok medgive hr. Albrechtsen, at han var en del af selskabet bag udhulingen af dansk udenrigspolitik og udhulingen af dansk NATO-medlemskab i 1980'erne.
Line Barfod (EL), 2003-11-21:
Sandheden er jo, som det fremgår af Ældre Sagens beregninger, at den ældrecheck, man nu indfører, i 2005, når den modregnes med boligydelsen, vil betyde, at det bliver 1913 kr. ekstra, man får udbetalt som pensionist; det er omkring 150 kr. om måneden.
Henning Hyllested (EL), 2013-12-10:
Det er også nødvendigt, når man ser på udbuddet af voksenpædagogiske grundkurser, og hvad det hedder alt sammen; det er ikke alt sammen af lige høj kvalitet, og det er ikke alle udbydere af den slags uddannelser, der sikrer en ordentlig kvalitet, vil jeg sige.
Søren Egge Rasmussen (EL), 2019-02-26:
Det var i oktober, regeringen kom med sit udspil om noget klimapolitik, og det er så her lige i slutningen af februar, at man nedsætter en kommission, og så har man ikke gjort det, man har lovet at gøre, i forhold til at analysere CO 2 -bindingerne inden for landbrugssektoren.
Pia Adelsteen (DF), 2010-11-18:
Når jeg rejser mig for at tage ordet, er det lidt i forhold til det forslag til vedtagelse, som hr. Per Clausen har læst op, for jeg vil bare sige, at vi egentlig stort set kan bakke det op – 98 pct. af det, vil jeg mene – i Dansk Folkeparti.
Lissa Mathiasen (S), 2004-12-16:
Jeg takker egentlig ordføreren for Venstre for det her svar, for hermed har vi fået at vide af Venstre, at man er helt sikker på, at mennesker absolut nok skal sørge for at klare sig selv, og at de heller ikke kommer i betragtning her, fordi de sagtens vil kunne finde sig et arbejde.
Morten Messerschmidt (DF), 2007-04-12:
Det er klart, at når man har en medlemskreds på 27 lande i EU, for hvem det fremover er naturligt at tale menneskerettigheder og tale demokrati i en EU-kreds snarere end i en kreds, der favner alle Europas lande, så må de lande i Europa, som ikke er med i EU, føle sig forladt.
Thorkild B. Fransgaard (FRI), 2000-11-15:
Ligegyldigt om vi har den holdning eller ej, er der et flertal i salen for, at L 67 bliver vedtaget, og hvis det gør det, er det naturligt, at vi stemmer for L 68, for det skal være sådan, at kravene til sikkerhed, til forsikring og uddannelse jo skal være de samme, hvad enten det er DSB, eller om det er ude ved de amtskommunale private selskaber. Så det vil være naturligt, at vi stemmer for L 68, hvis vi stemmer for L 67.
Jeppe Kofod (S), 2000-10-25:
Vi vil ikke acceptere, at hvert fjerde barn i folkeskolen bliver mobbet, at et stort antal elever får dårlig ryg, hovedpine og andre lidelser af at gå i skole, og vi ønsker at styrke ikke mindst den danske folkeskole og de rammer, der gives børn og unge i Danmark for læring og kompetenceudvikling i det nye århundrede.
Jens Joel (S), 2015-08-26:
Det har bare ikke noget at gøre med det her, hvor Venstre løb rundt i valgkampen og fortalte folk, at de gjorde det her for at skabe arbejdspladser, og så indførte man det, inden man havde regnet på, hvor mange arbejdspladser det gav, og nu har vi så fundet ud af, at det er 600 arbejdspladser og ikke 5.000.
Inger Støjberg (V), 2013-11-06:
Men det skal selvfølgelig ikke forhindre mig i at grave lidt i det her, for det kan da godt være, at ministeren ikke vil sige noget om det, men det vil ministerens partikollegaer, som f.eks. hr. Ole Hækkerup, som jeg var i debat med så sent som i aftes.